16 ເສຍຊີວິດ ໃນເຫດລະເບີດ ຢູ່ບໍ່ຖ່ານຫີນຢູເຄຣນ
ມີ 16 ເສຍຊີວິດ 3 ຄົນບາດເຈັບ ແລະ 9 ຄົນຫາຍສາບສູນ ໃນເຫດລະເບີດ ທີ່ບໍ່ຖ່ານຫີນຢູເຄຣນ
ກະຊວງຄຸ້ມຄອງເຫດການສຸກເສີນຂອງຢູເຄຣນກ່າວວ່າ ມີພວກຄົນງານ 16 ຄົນເສຍຊີວິດ ໃນເຫດລະເບີດຢູ່ບໍ່ຖ່ານຫີນແຫ່ງນຶ່ງໃນພາກຕາເວັນອອກຂອງປະເທດ ກະຊວງດັ່ງກ່າວແຈ້ງໃຫ້ຊາບຕື່ມວ່າ ນອກນັ້ນຍັງມີພວກຄົນງານອີກ 3 ຄົນໄດ້ຮັບບາດເຈັບ ໃນເຫດລະເບີດທີ່ເກີດຂຶ້ນໃນຕອນເຊົ້າຂອງວັນສຸກມື້ນີ້ ແລະພວກກ່ຽວໄດ້ຖືກນຳສົ່ງໂຮງພະ ຍາບານແລ້ວຂະນະທີ່ອີກ 9 ຄົນຍັງຫາຍສາບສູນ ເຫດລະເບີດໄດ້ເກີດຂຶ້ນທີ່ບໍ່ຖ່ານຫີນແຫ່ງນຶ່ງໃນແຄວ້ນ Luhansk ລາຍງານຂ່າວໄດ້ອ້າງ ຄຳເວົ້າຂອງພວກເຈົ້າໜ້າທີ່ທ້ອງຖິ່ນທີ່ກ່າວວ່າ ຕົນເຊື່ອວ່າ ແກັສເມເທນຄືສາເຫດທີ່ພາໃຫ້ ເກີດລະເບີດ ບໍ່ຖ່ານຫີນຂອງຢູເຄຣນ ແມ່ນຮວມຢູ່ໃນບັນດາບໍ່ຖ່ານຫີນ ທີ່ເປັນອັນຕະລາຍຮ້າຍແຮງສຸດ ໃນໂລກ ສ່ວນນຶ່ງແມ່ນເປັນຍ້ອນອຸບປະກອນທີ່ເກົ່າແກ່ລ້າສະໄໝ ເປັນທີ່ຄາດກັນວ່າ ປະທານາທິບໍດີ Viktor Yanukovych ຈະບິນໄປຍັງບ່ອນທີ່ເກີດເຫດ ລະເບີດໃນວັນສຸກມື້ນີ້ ຂະນະເຈົ້າໜ້າທີ່ພວມດຳເນີນການ ເພື່ອກວດພິສູດກ່ຽວກັບສາເຫດ ຂອງການລະເບີດ